Nafarroako Parlamentuak, 2021eko maiatzaren 13an egindako Osoko Bilkuran, honako erabaki hau onetsi zuen: “Erabakia. Horren bidez, Nafarroako Gobernua premiatzen da autokontsumorako hurbileko energia berriztagarrien sorrera susta dezan, klima-aldaketaren aurka borrokatzeko neurri gisa”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“Nafarroako Parlamentuak Nafarroako Gobernua premiatzen du:

1.- Susta dezan herritarrek parte-hartzea energia berriztagarrien bitartezko sistemen garapenean eta kudeaketan, Energia Berriztagarrirako Herritar Erkidegoei bultzada emanez, halakotzat ulerturik proiektutik hurbileko energia berriztagarrien eskala txikiko ekoizpenean dihardutenak, xede nagusi dutela erkidegoaren kideentzako energia-zerbitzuak eskaintzea, hala nola iturri berriztagarrietatiko energiaren sorkuntza eta energiaren hornidura eta biltegiratzea.

2.- Hurbileko energia-sorkuntzaren garapenari bultzada eman diezaion, udalerriekin lankidetzan, halako moldez non toki-mailako energia-erkidegoak eratuko baitira, halakotzat ulerturik autonomoak diren entitateak, energia berriztagarrirako proiektuetatik hurbil kokatuta daudenak eta helburutzat dutenak onurak ekartzea haien bazkideei, kideei edo diharduteneko toki-eskualdeei, ingurumenaren, ekonomiaren edo gizartearen esparruetan.

3.- Susta dezan administrazio publikoek, ahal den neurrian eta legez ezarritako prozedurei jarraikiz, eskueran ipintzea beren titulartasunekoak diren lursailak edo espazioak, zuzenbidearen arabera eraturik dauden energia berriztagarrirako herritar erkidegoen edo toki-mailako energia-erkidegoen mesedetan, xede harturik energia berriztagarrien sorkuntzarako proiektuak edo energia-biltegiratzekoak garatzea.

4.- Nafarroako Kooperatibei buruzko Legearen aldaketa susta dezan, energia berriztagarrirako herritar erkidegoetako eta toki-mailako energia-erkidegoetako kideen eskubideak zehaztearren.

5.- Beharrezkoak diren zuzemenak egin ditzan, energia elektrikoa garraiatu eta banatzeko sareetarako sarbide eta konexioaren erregelamendu-esparrua kupo arautuen bidez egin dadin, potentzia-tarteak eskainiko dituztenak, halako moldez non edonolako instalazioek bermatuta izanen baitute konexioa egitea instalazio txiki edo ertainetako soberakinak kanporatu ahal izateko moduan.

6.- Pizgarri eta babes ekonomikoa eman dezan energia-kudeatzaileak kontratatzeko eta Nafarroako toki entitateek auditoretza energetikoak prestatzeko.

7.- Susta dezan entitate publiko nahiz pribatuek kudeaketa energetiko efizienterako sistemak prestatzea, energiaren erabilera jasangarria lortze aldera, kontsumoaren eta karbono-aztarnaren eta horien amai-kostuen murrizketaren bidez.

8.- Herritarrak efizientzia energetikoaren arloan sentsibilizatzeko eta kontzientziatzeko kanpainak egin ditzan, bai eta hezkuntza-programak ere, orokorrak eta asmo handikoak, horretan eragina izanen dutenak.

9.- Nafarroako Parlamentuak Estatuko Gobernua premiatzen du klima-aldaketaren aurkako borrokan aurrerapausoak emateko sinaturiko konpromisoak bete daitezen, besteak beste honakoei dagokienez: elektrizitate-merkatuaren berrantolamendua, elektrizitate-fakturaren berrantolamendua, bidezko trantsiziorako estrategia, gizarte-bonuaren berrantolamendua, mugikortasun jasangarriko plana, fiskalitate berdea, Green New Deal delakoaren bultzada”.

Iruñean, 2021eko maiatzaren17an

Lehendakaria: Unai Hualde Iglesias